Motorresensie: Renault Duster 1.5 dci Dynamique 4x4 - Goeie Huishouding
Tuis » Motorresensie: Renault Duster 1.5 dci Dynamique 4×4
Motorresensie: Renault Duster 1.5 dci Dynamique 4×4
'n Bekostigbare 4×4 wat oral ry … Deur Caira-Lee Durand
Die Renault Duster het reeds sy gewildheid as bekostigbare nutsvoertuig vir die Suid-Afrikaanse mark bewys. Dié van ons wat van 'n bietjie meer avontuur hou, het nou die opsie van die 1.5 dCi 4WD in die Duster-reeks. Caira-Lee Durand, motorskywer vir Women on Wheels (WOW), het gaan uitvind wat hierdie model bied. Dis wat vir haar uitgestaan het …
Dit is nou één 4×4 wat lig op brandstof is! Die Renault Duster se brandstofverbruik word as 5,2 liter/100 km aangegee. Ons het in en om die stad, op die snelweg en veldlangs gery, en het gemiddeld 7 liter/100 km uit sy 1.5 dCi-turbodieselenjin gekry.
Gemaklik in die veld
Die Renault Duster het vir seker 'n vloeiende en gevestigde geriefsvlak, en dit is nie net in 'n daaglikse bestuuromgewing nie. Maar 'n mens moet eers die teer vir die veld verruil en op ongelyke oppervlakke ry om die gemak op sy beste te beleef. Die suspensie op die Renault Duster absorbeer erge stampe sonder dat jou maagspiere te hard hoef te werk.
Daar is niks gekompliseerd of oordadig aan die Renault Duster nie. Ek was dol daaroor dat ek nie na goed soos USB-punte, Bluetooth-koppelingverstellings en 'n veldryverstelling moes soek nie. Die Duster word standaard met 'n raakskerm-inligtingvermaakstelsel uitgebring. Ek het egter gevind dat die skerm net 'n aks te laag vir die bestuurder se gesigslyn is.
Oor die algemeen is die kajuit simplisties, mooi en ongekompliseerd.
Die Renault Duster kom met alles wat jy nodig het, tensy jy leersitplekke en metaalverf wil hê. Goed soos heuwelwegtrekhulp, kruisspoedreëlaar, drie transmissie-opsies, sowel as 'n agterste kamera kom alles as standaard!
Metaalverf: R2 500
Leersitplekke: R10 000
Soos met Renault se hele reeks, het die Duster 'n standaard vyfjaar-/150 000 km-waarborg, 'n driejaar-/45 000 km-diensplan (met diensintervalle van 15 000 km) en 'n sesjaarwaarborg teen roes.
Die Renault Duster 1.5 Dynamique 4×4 is 'n wonderlike opsie vir iemand wat 'n nutsvoertuig wil hê waarmee hulle bekostigbaar en gerieflik oral kan ry, Die feit dat hierdie klein 4×4 met soveel kenmerke as standaard verkoop word, maak hierdie spesifieke Renault Duster 'n mededingende opsie in sy segment. Nadat ek dié outjie 'n week lank beter leer ken het en gesien het waartoe hy in staat is, was ek spyt om hom uit ons parkeerterrein te sien ry.